Við fórum aftur í leikhús í gærkvöldi , nú í Tjarnarbíó á The Greatest Show in Iceland starring Björk Guðmundsdóttir – not the singer . Ég hef ekki verið dugleg að sjá sýningar á ensku fyrir erlenda ferðamenn , var þó um daginn búin að ná í miða á sýninguna í Hörpu um Íslendingasögur en varð að senda eiginmanninn með erlenda gestinum af því ég hóstaði svo mikið . Þau létu nokkuð vel af þeirri sýningu . Það er nýr sviðslistahópur listnema og upprennandi listamanna sem kallar sig Krass og stendur að The Greatest Show in Iceland . Þau sækja hugmyndina til sjónvarpsþátta af þeirri gerðinni sem setja þátttakendur í ýmis konar vandræði , telja svo stig sem engin leið er að vita hvort gefin eru rétt og veita – eða ekki – glæsileg verðlaun sem eru tálbeitan . Eins og gjarnan mun vera í slíkum þáttum er aðaláherslan í The Greatest Show á þáttastjórnendurna , Björk Guðmundsdóttur ( ekki þó hina heimsfrægu söngkonu eins og skýrt er tekið fram ) og Hákon Jóhannesson . Þau hafa verið par lengi en eru nú ósátt og ósættið kemur illilega niður á vesalings fórnarlömbunum í „ spurninga - og hæfileikakeppninni “ sem þau stýra . Keppendurnir eru Bandaríkjamaðurinn Will ( Vilhelm Þór Neto ) , danska stúlkan Júlía ( Júlíana Kristín Liborius ) og Englendingurinn Tom ( Tómas Gauti Jóhannsson ) . Þau reyna sitt besta til að svara fráleitum spurningunum og sætta sig við óljósa stigagjöfina ( þú færð fáein stig frá mér – en þú færð fjölmörg stig frá mér ! ) en allt springur í loft upp þegar Björk skikkar Júlíu til að dansa kjöltudans fyrir Tom . Björk líkar ekki samkeppnin við Júlíu , vill sjálf vera fegursta konan á sviðinu ( á Íslandi og helst í heimi ) og ætlar að kúga hana og niðurlægja . Það tekst ekki eins og til var ætlast . Ég hlýt að játa að ég þekki fyrirmyndina að sýningunni illa , hef ekki horft á sjónvarpsþætti af þessu tagi , en margt var snjallt og fyndið í textanum sem leikstjórinn Stefán Ingvar Vigfússon skrifaði ásamt Tómasi Gauta . Leikarana hef ég alla séð á sviði áður , aðallega í sýningum Stúdentaleikhússins , og þeir eru engir aukvisar . Þó lék þeim misjafnlega vel í munni að leika á ensku með ólíkum hreim eftir þjóðaruppruna persónanna , það tókst einna best hjá Björk og Vilhelm Þór . Leikmyndina hannaði Klemens Nikulásson Hannigan af hófsemd og smekkvísi .